מכתב אל חברי הממשלה, 9 בפברואר 1968

[מקור: pdf 728, עמודים 28-29]

ראש הממשלה

ירושלים, י' בשבט תשכ"ח

9 בפברואר 1968

פנימי

אל: חברי הממשלה

מאת: ראש הממשלה.

1. הריני מפנה תשומת לבכם להחלטת הממשלה מיום ה' בשבט ש.ז. (4.2.68) בדבר נוכחות חברי הממשלה בדיוני הכנסת:

 בכל דיון על כל שלביו הנערך בכנסת על הודעה, הצעת חוק או הצעת תקציב, אשר הוגשו לכנסת מטעם הממשלה, יהיה נוכח השר אשר הציג את הנושא או סגנו. בעת הדיון על תקציב המדינה, יהיה כל שר נוכח בדיון על תקציב משרדו.

1. הנני מצרף בזה לתשומת לבכם העתק מכתב, שקבלתי מיו"ר הכנסת, המדבר בעד עצמו. חברי הממשלה מתבקשים להתפנות ביום ד' בשבוע ולבוא לכנסת להשיב על הצעות הנוגעות למשרדיהם. לא יתכן שיתקיים דיון בכנסת בנושא הנוגע לממשלה מבלי שתוצג עמדת הממשלה בנושא הנדון.

אבקשכם להקפיד על הנהלים האמורים לעיל.

בברכה,

לוי אשכול

העתק:

יו"ר הכנסת

מזכירות הכנסת

העתק

יושב-ראש-הכנסת

ירושלים – ז' בשבט תשכ"ח

6 בפברואר 1968

אל: ראש-הממשלה

מאת: יושב-ראש הכנסת

מר אשכול היקר,

בחודשים האחרונים נתקלה הכנסת בקשיים גדולים בעריכת תכנית ישיבותיה בגלל סירובם של השרים להופיע בישיבות שנועדו להצעות לסדר-היום או להצעות חוק של חברי-הכנסת, או לדיונים בעקבות הצעות לסדר-היום או דיונים בחוקים, שעות רבות של הכנסת בוזבזו. היו ישיבות בהן הובאו רק 2-3 הצעות לסדר היום במקום 6-7 - המכסה הרגילה.

אנו משתדלים במידת האפשר להתחשב עם זמנם של השרים אך לא תמיד זה ניתן,

לפיכך החלטנו בישיבת יו"ר הכנסת והסגנים לקיים את הדיונים גם בהעדרם של השרים, אם אין אפשרות אחרת לקיים את סדר-היום של הכנסת.

בברכה,

קדיש לוז.

העתק: הגב' יעל עוזאי, מזכירת הממשלה.